**Vedtekter for Generasjonspartiet \*\*(skriv inn kommune- og/eller fylkes navn)\*\***

Hvem disse gjelder for:

Disse vedtektene gjelder for hovedorganisasjonen og alle organisasjoner som tar i bruk samme navn og naturlig faller inn under denne virksomheten.

# § 1 Foreningens navn

Foreningens navn er: Generasjonspartiet \*\*(skriv inn kommune- og/eller fylkes navn)\*\*

# § 2 Formål

Foreningen har til formål å drive politisk virksomhet, herunder er all aktivitet som kan knyttes opp mot dette å anse som formålstjenlig så lenge det står i stil med partiets verdimessige fundament.

# § 3 Organisasjonsform

Foreningen er en frittstående juridisk person med medlemmer, og er selveiende. At den er selveiende innebærer at ingen, verken medlemmer eller andre, har krav på foreningens formue eller eiendeler, eller er ansvarlig for gjeld eller andre forpliktelser.

# § 4 Medlemskap, vilkår og eksklusjonsregler

Som medlemmer av Generasjonspartiet kan opptas:

Alle innbyggere i Norge som ikke er medlem av et annet politisk parti og har fylt 15 år. Unntatt er de partier som styret har fattet vedtekt på styremøte om å samarbeide med. Dersom man har medlemskap i flere politiske parti/organisasjoner må man velge Generasjonspartiet som hovedparti og avstå fra verv i de andre ellers vil flermedlemskap begrense retten til å påta seg verv og stille som kandidat til valg for partiet.

Sentralstyret vedtar nærmere regler om kontingent mv. for de forskjellige medlemsgruppene. Medlemskapet løper fra dagen det tegnes frem til kansellering, se egne vilkår for kjøp på nettsiden under «betingelser».

Medlemskap kan nektes dersom faglige, økonomiske, etiske- eller juridiske forhold tilsier at personen ikke bør være medlem av Generasjonspartiet.

Medlemmer som påviselig eller med sannsynlighetsovervekt søker å bedrive politikk i partiet med hensikt av egen økonomisk vinning, som kan sies å ha korrumperte intensjoner eller perverse insentiver kan ekskluderes etter vedtak fra sentralstyret med et alminnelig flertall. Dette gjelder også medlemmer som søker å sabotere partiets oppgaver, fremgang og utvikling.

# § 5 Rettigheter og plikter knyttet til medlemskapet

Alle medlemmer har rett til å delta på årsmøte, har stemmerett og er valgbare til tillitsverv i partiet så sant vilkår i norsk lov er oppfylt og innmelding har forekommet før utstedelse av innkalling/Oppnevning/valg. Medlemmer som ikke har betalt kontingent, har ikke stemmerett eller andre rettigheter, og styret kan stryke dem som medlem av partiet. Kontigenten skal være betalt senest en måned før årsmøtet for å oppnå stemmerett.

Medlemmene plikter å forholde seg til vedtak som er fattet av årsmøte.

Underorganisasjonene plikter å forholde seg til vedtak som er fattet av årsmøtet.

# § 6 Årsmøte

Årsmøtet, som holdes hvert år, er foreningens høyeste myndighet. Årsmøtet er vedtaksført med det antall stemmeberettigede medlemmer som møter, og alle medlemmer som oppfyller plikter jf. § 5 har én stemme. Møteleder er partileder, men kan delegeres av partileder til andre i partiet ved behov i viktige beslutningsprosesser, se § 14.

Med mindre annet er bestemt, skal et vedtak, for å være gyldig, være truffet med alminnelig flertall av de avgitte stemmene. Stemmelikhet avgjøres ved loddtrekning.

Årsmøtet innkalles av styret med minst en måneds varsel, direkte til medlemmene eller ved kunngjøring i pressen. Forslag som skal behandles på årsmøtet skal være sendt til styret senest to uker før årsmøtet. Fullstendig saksliste må være tilgjengelig for medlemmene senest en uke før årsmøtet. Denne kan kunngjøres på nettsiden eller sendes per mail til deltakerne.

Årsmøtet kan ikke behandle forslag som ikke er oppført på sakslisten, med mindre 3/4 av de fremmøtte krever det.

Se § 8 om ekstraordinære årsmøter.

# § 7 Årsmøtets oppgaver

Årsmøtet skal:

* behandle årsmelding
* behandle revidert regnskap
* behandle innkomne forslag
* fastsette kontingent
* vedta budsjett
* Gi en tale om partiets verdimessige fundament og hvorfor arbeidet er viktig
* Velge (velges som standard for 4 år av gangen, kortere eller lengre perioder kan forekomme):
* Leder og nestleder
* Organisatorisk nestleder
* Styremedlemmer
* Varamedlemmer
* Revisor

# § 8 Ekstraordinære årsmøter

Ekstraordinære årsmøter blir avholdt når styret bestemmer det.

Innkalling skjer på samme måte som for ordinære årsmøter, men her med minst 14 dagers varsel.

Ekstraordinært årsmøte kan bare behandle og ta avgjørelse i de sakene som er kunngjort i innkallingen.

# § 9 Sentralstyret

Partiet har et nasjonalt sentralstyre på minst 3 medlemmer. Foretrukket er 3-5 medlemmer, aldri mer enn 7 medlemmer. Styret er høyeste myndighet mellom årsmøtene. Styret skal holde møte når styreleder eller et alminnelig flertall av styremedlemmene forlanger det.

Styret skal:

• Iverksette årsmøtebestemmelser

• Oppnevne eventuelle komiteer, tenketanker, utvalg eller personer som skal gjøre spesielle oppgaver, og utarbeide instruks for disse

• Administrere og føre nødvendig kontroll med foreningens økonomi i henhold til gjeldende instrukser og bestemmelser

• Representere foreningen utad, herunder i Media. Styret har kompetanse til å delegere disse oppgavene videre. Styret har instruksjonsrett selv når kompetansen er videredelegert.

• Mulighet til å endre på lister, nasjonalt og lokalt dersom særlige grunner taler for det.

• De lokale styrene nominerer listekandidater, medlemmene kan supplere listene med forslag før endeling nominasjonsmøte. Det som skal vektlegges i utvelgelsen er egnethet for å oppfylle partiets formål. Man kan ikke nominere seg selv, men alle kan bli nominert. Styret får velge listekandidater fordi det er de som er valgt til å drive partiet frem. Disse er også underlagt eksklusjonsregelverket og vil kunne ekskluderes dersom de handler i strid med det. Følgelig må styremedlemmer følge en streng etisk kodeks for utøvelse av sitt verv.

Til Stortingsvalg godkjennes listene for hvert valgdistrikt av sentralstyret.

Styret kan fatte vedtak når et flertall av styrets medlemmer er til stede. Vedtak fattes med flertall av de avgitte stemmene.

# § 10 Signaturrett

Det er styretsleder som innehar signaturretten.

# § 11 Vedtektsendring

Endringer av disse vedtektene kan bare gjøres på ordinært eller ekstraordinært årsmøte etter å ha vært på sakslisten, og det kreves 3/4 flertall av de avgitte stemmene samt at de nye vedtektene ikke strider mot grunnprinsipper for partiet som søker å opprettholde sitt formål, herunder vil klar sabotasje kunne avverges ved å vise til at nye vedtekter strider mot partiets verdimessige fundament. Styremedlemmer kan påklage vedtektsendring ved mistanke om sabotasje og det 4 må da settes ned råd. Dette blir en skjønnsmessig vurdering som må gjøres av representanter fra partiet, de 6 medlemmer som har vært lengst i partiet på tidspunktet for konflikt, og som samtykker blir oppnevnt til å avgjøre saken i samråd med partilederen. Er partilederen en av de 6 eldste medlemmene skal denne ikke gå som en av de 6 men legges til de 6 øvrige. Det har ingen betydning om disse medlemmene innehar verv eller ikke så lenge de ikke selv er medvirkende årsak til vedtektsendringen som er påklaget.

# § 12 Oppløsning

Oppløsning av partiet kan bare behandles på årsmøte, og krever 3/4 flertall.

Foreningens formue skal etter oppløsning og gjeldsavleggelse tilfalle det formål foreningen arbeider for å fremme, ved at nettoformuen blir gitt til en ideell organisasjon som årsmøte bestemmer.

Ingen medlemmer har krav på foreningens midler eller andel av disse.

Oppløsning kan nektes dersom den klart strider mot grunnprinsipper for partiet som søker å opprettholde sitt formål, herunder vil klar sabotasje kunne avverges ved å vise til at forslag om oppløsning er en klar sabotasje handling. Dette blir en skjønnsmessig vurdering som må gjøres representanter fra partiet, de 7 medlemmer som har vært lengst i partiet på tidspunktet for konflikt, og som samtykker blir oppnevnt til å avgjøre saken.

Dersom partiet oppløses for å endre navn men formålet videreføres kan både medlemmer, midler og annet som føler partiet skrives over.

Er det et reelt ønske blant medlemmer om å opprettholde partiet skal dette ha forrang foran dem som søker å oppløse det. Gjelder ikke dersom formålet er navnendring.

Oppløsning av underorganisasjoner kan vedtas av sentralstyret med kvalifisert flertall med en legitim begrunnelse i henhold til verdimessig fundament, og det øvrige i vedtektene.

**§ 13 Taushetsklausul**

Taushetsplikten er absolutt og omhandler alle saker man blir kjent med i tilknyttet til vervet som ikke er offentlig kjent. Er du i tvil om saken er underlagt taushetsplikt ta kontakt med nærmeste leder. Taushetsplikten gjelder også etter at et medlem har sluttet.

Brudd på taushetsplikten kan medføre rettslige konsekvenser der man vil kunne idømmes erstatningsansvar dersom dette klart kommer til skade for partiets arbeid. Ansvar vil følge av de alminnelige rettslige reglene etter cuplanormen.

**§ 14 Beslutningsprosesser og møtestruktur**

Vi ønsker å ha en forskningsbasert møtestruktur og kultur fordi forskning viser at vi mennesker påvirkes av alt og dermed også av ting som ikke burde ha noe å si på våre beslutninger. For å minimere det som av forskning kalles støy og bekreftelsesbias har vi valgt å implementere følgende struktur for møter der saker skal diskuteres/avveies.

1. Egen møteleder som ikke selv deltar i nyanseringen. Det skal ideelt sett være en som ikke har stor egeninteresse av den aktuelle saken.
2. Når man mottar innkalling til møter skal det sendes mail til oppgitt møteleder med hva den enkelte mener bør bli beslutning i sakene.

* Hensikten er å innhente meninger før påvirkning forekommer
* Hensikten er å motvirke konformitet (Vår menneskelige tendens til å være enig selv når vi er uenig, og å holde tilbake våre meninger eller informasjon som egentlig kan være essensiell for beslutnignsprosessen).

1. Alle skal si noe i møtet.

* Hensikten er her å motvirke konformitet.
* Hensikten er at alle deler informasjon, forskning viser at mange holder tilbake informasjon og meninger. Dette skjer ofte fordi man lurer på om man har forstått problemstillingen riktig, at man tenker at gruppen allerede har bestemt seg eller at man tenker at løsningen/forslaget en har ikke er «smart» nok.

1. Vi har konklusjonsforbud i møter som er satt for å finne løsninger.

* Hensikten er at man skal klare å ha en bred og stor diskusjon. Forskning viser at ved å konkludere innledningsvis skaper man en forankring og da vil beslutningen ALLTID nærme seg denne forankringen mer enn dersom man ikke hadde en slik forankring. Derfor er det essensielt å ha en åpen diskusjon som søker å finne for og mot argumenter.
* Forskning viser også at vi bør søke å tenke omvendt av hva vi ønsker, for å virkelig klare å se saken fra flere perspektiver. Derfor skal vi alltid teste oss selv og spørre oss om det motsatte. Eksempel: Dersom vi tenker vi ikke ønsker EU medlemskap, skal vi søke å finne alle grunner for at vi bør bli EU medlem. Dette skaper en nyansert diskusjon og gir bedre beslutningsprosesser.

1. Avstemninger der det er behov, anonyme avstemninger der det er sensitive temaer. Er det et møte uten beslutningsmyndighet skal innspill sendes til det styret som skal fatte beslutningen.

**§ 15 Andre forhold**

Det forutsetter at alle styremedlemmer eller tillitsvalgte i Generasjonspartiet er medlem av organisasjonen i henhold til § 4. Under gitte forutsetning, eksempelvis at ingen i styret lenger er medlem i Generasjonspartiet og/eller har fratrådt sine styreverv skal den daglige driften overtas av sentralstyret i Generasjonspartiet.